### NN 81/2022 (13.7.2022.), Odluka o naknadi za razvoj sustava odvodnje i pročišćavanja otpadnih voda na vodoopskrbnom području naselja Betina

VODOVOD I ODVODNJA ŠIBENIK D.O.O.

1225

Na temelju članka 52. i 56. Zakona o financiranju vodnoga gospodarstva (»Narodne novine«, broj 153/09, 90/11, 56/13, 154/14, 119/15, 120/16, 127/17, 66/19), te članka 23. Zakona o vodnim uslugama (»Narodne novine«, broj 66/19), Skupština trgovačkog društva Vodovod i odvodnja Šibenik d.o.o., na sjednici održanoj 28. lipnja 2022. godine, donosi

ODLUKU

O NAKNADI ZA RAZVOJ SUSTAVA ODVODNJE I PROČIŠĆAVANJA OTPADNIH VODA NA VODOOPSKRBNOM PODRUČJU NASELJA BETINA

Članak 1.

Ovom Odlukom se na vodoopskrbnom području naselja Betina uvodi obveza plaćanja naknade za razvoj sustava odvodnje i pročišćavanja otpadnih voda (u daljnjem tekstu : Naknada) radi ravnomjerne izgradnje komunalnih vodnih građevina za sustav odvodnje i to za izgradnju sustava odvodnje otpadnih voda Murter – Betina, njezina namjena, visina, obveznici plaćanja način plaćanja, način obračuna i naplate naknade, prava i obveze isporučitelja vodne usluge javne vodoopskrbe »Vodovoda i odvodnja d.o.o.«, Kralja Zvonimira 50, Šibenik, te nadzor nad obračunom, naplatom i korištenjem naknade.

Članak 2.

Obveznici plaćanja naknade su svi korisnici usluga javne vodoopskrbe na području naselja Betina. Osnovica naknade je jedinica mjere isporučene vodne usluge odnosno 1 m3 isporučene vode.

Naknada iznosi za sve obveznike na području naselja Betina 4,00 kn po m3 isporučene vode.

Naknada za javno davanje na koje se ne obračunava porez na dodanu vrijednost prilikom prikupljanja tih sredstava od obveznika plaćanja naknade.

Naknada se isplaćuje putem ispostavljenog računa za vodnu uslugu i iskazuje se kao zasebna stavka na računu te usluge. Račun za isporučenu vodnu uslugu ispostavlja trgovačko društvo Vodovod i odvodnja d.o.o., Šibenik.

Način i rokovi uplate naknade se određuju sukladno odluci o cijeni vodnih usluga.

Članak 3.

Naknada za razvoj prihod je trgovačkog društva Vodovod i odvodnja d.o.o., sa sjedištem u Šibeniku.

Neovisno o odredbi prethodnog stavka, ovom se Odlukom trgovačkom društvu povjerava javna ovlast namjenskog trošenja sredstava naknade za razvoj prema stavku 3. ovog članka.

Javna ovlast iz prethodnog stavka obuhvaća:

1. Ovlast i obvezu trgovačkog društva Vodovod i odvodnja d.o.o. da sredstva naknade za razvoj akumulira na račun, bez prava na prijeboj ili cesiju

2. Ovlast i obvezu trgovačkog društva Vodovod i odvodnja d.o.o. da akumulira sredstva naknade za razvoj, jednom tjedno uplaćuje na Namjenski kunski račun otvoren kod Banke agenta koji služi financiranju gradnje i povratu Podzajma

3. Ovlast i obvezu trgovačkog društva Vodovod i odvodnja d.o.o. da, temeljem Ugovora o Podzajmu i Ugovora o prikupljanju naknade za razvoj i povrat Podzajma, a na datum dospijeća kamate i na datum dospijeća glavnice Podzajma, doznači dugujući iznos na Namjenski kunski račun otvoren kod banke – agenta uređen Ugovorom o prikupljanju naknade za razvoj i povrat podzajma, bez prava na prijeboj ili cesiju s osnova bilo kojih tražbina trgovačkog društva Vodovod i odvodnja d.o.o. prema Hrvatski vodama ili banci agentu,

4. Zabranu trgovačkom društvu Vodovod i odvodnja d.o.o. da raspolaže na bilo koji način naknadom za razvoj osim na način određen ovom Odlukom sukladno obvezama iz Ugovora o supsidijarnom financiranju i Ugovora o povratu Podzajma.

Podzajam iz prethodne točke dio je ugovornog aranžmana koji se odnosi na Zajam br. 7640/HR Međunarodne banke za obnovu i razvitak.

Nadzor nad obračunom i naplatom Naknade Hrvatske vode i Upravni odjel za financije i javne prihode Općine Tisno, na temelju dostavljenih izvješća iz ove Odluke (članak 4.)

Članak 4.

Prava i obveze Vodovoda i odvodnje d.o.o. Šibenik prema Općini Tisno su:

– Prikupljanje sredstava naknade na poseban račun u svrhu i za realizaciju ovlasti i obveza iz članka 3. ove Odluke

– Vođenje evidencije o prikupljenim sredstvima Naknade

– Izrađivanje i dostavljanje pojedinačnih kvartalnih i godišnjih izvješća o prikupljenim sredstvima Naknade za područje naselja Betina

– Akumuliranje i korištenje sredstava od Naknade u svrhu i za realizaciju ovlasti i obveza iz članka 3. ove Odluke

– Vođenje evidencije o akumuliranim i utrošenim sredstvima Naknade u svrhu i za realizaciju ovlasti i obveza iz članka 3. ove Odluke

– Izrađivanje i dostavljanje pojedinačnih kvartalnih i godišnjih izvješća o akumuliranim i utrošenim sredstvima Naknade za područje naselja Betina, u svrhu i za realizaciju ovlasti i obveza iz članka 3. ove Odluke.

Članak 5.

Ova Odluka donosi se za razdoblje važenja plana gradnje komunalnih vodnih građevina.

Isporučitelj će ovu Odluku dostaviti Vijeću za vodne usluge u roku od pet dana od dana donošenja.

Članak 6.

Stupanjem na snagu ove Odluke prestaje se primjenjivati Odluka Općinskog vijeća Općine Tisno o naknadi za razvoj sustava odvodnje i pročišćavanja otpadnih voda na vodoopskrbnom području naselja Betina, klasa: 325-08/14-08. v/27, urbroj: 2182/05-01/14-08 V/27, od 23. lipnja 2014. godine.

Ova Odluka objavit će se u »Narodnim novinama«, a stupa na snagu osmoga dana od objave.

Broj: 1-4159-19/2022

Šibenik, 28. lipnja 2022.

Predsjednik Skupštine
 Ante Galić, dipl. iur., v. r.